
   Forord
  

  
   Det var vært en glede å få muligheten til å bearbeide andreutgaven av
   
    Forandring som praksis
   
   i en ny og tredje runde. Vi har fått mange positive tilbakemeldinger på den forrige utgaven, spesielt fra lesere som er i jobb og samtidig i en studiesituasjon, og som opplever at boken behandler temaer som er viktig og relevant for deres praksis, og at bokens form gjør fagstoffet tilgjengelig. Bokens svakheter er de gjerne for høflige til å formidle. De positive tilbakemeldingene fra denne gruppen er en vesentlig motivasjon for å bearbeide stoffet til en tredje utgivelse.
  

  
   En stor takk til forlagsredaktør Andreas Nybø i Fagbokforlaget som initierte arbeidet.
  

  
   Boken er et godt samarbeidsprosjekt mellom forfatterne. Vi har i fellesskap utviklet både ideer og tekster, og boken slik den fremstår, er et felles produkt hvor vi deler ansvaret.
  

  
   Trondheim 2. oktober 2020
  

  
   
    Roger Klev og Morten Levin
   
  

 
  
   Introduksjon – forandring som praksis
  

  
   Trenger verden enda en bok om organisasjonsendring? Det er et stort antall titler tilgjengelig for den som søker, så hvorfor har vi likevel ambisjoner om å bidra? Fra vårt perspektiv er det to hovedgrunner. Den første er en kritikk av fagfeltet. Det er et gap mellom den akademiske diskursen på den ene siden, og selvhjelpsrådene i «managementlitteraturen» på den andre. Den forskningsbaserte litteraturen er sterk på teoretiske diskusjoner og rigide empiriske analyser, men oppleves gjerne både utilgjengelig og vanskelig å hente noe anvendbart i for de som jobber i og med de utfordringene forskningen handler om. Managementlitteraturen er på sin side ofte god til å formidle konkrete erfaringer og suksesshistorier, men mangler den strukturerte og systematiske refleksjonen som følger av å være koblet på den akademiske forskningen. En grundig og elegant diskusjon av disse temaene finnes i Pfeffer og Suttons (2006) bok
   
    Hard Facts, Dangerous Half-Truths and Total Nonsense
   
   . Vår ambisjon er å forsøke å skrive en bok som oppleves relevant og tilgjengelig for praktikere, inkludert konkrete innspill til arbeidsformer, men vi ønsker samtidig å være eksplisitt på hvordan bokens argumenter er koblet til en faglig plattform og til ulike faglige diskurser. Kurt Lewins slående utsagn «Ingenting er så praktisk som en god teori» er en viktig rettesnor for perspektivet i denne boken. Vi ønsker å bygge forståelsen av endringsprosesser på forskningsbasert kunnskap, samtidig som vår hensikt er å skape en forståelse som er praktisk nyttig. Vår tilnærming med praktisk anvendbar kunnskapsutvikling som er forskningsbasert, er faglig begrunnet i aksjonsforskningens vitenskapelige tradisjon (Greenwood & Levin, 2007; Reason & Bradbury, 2007).
  

  
   Den andre grunnen til å skrive denne boken er å bidra til en klarere forståelse av hvorfor og hvordan medvirkning er sentralt i design og ledelse av endringsprosesser. Boken viser hvordan organisering og organisasjonsendringer formes i og av de menneskene som jobber i organisasjonen, og argumenterer for at de som er nøkkelen til å realisere en vellykket organisasjonsendring, også bør involveres i å forme den. Argumentet har også en verdimessig side, gjennom at det kan ses som en demokratisk rettighet å kunne påvirke fremtiden til sin egen arbeidsplass, på samme måte som borgere i et demokratisk samfunn er involvert i og kan påvirke utviklingen av det samfunnet de er en del av.
  

  
   Oppbygging av boken
  

  
   
    Forandring som praksis
   
   er todelt. I del I introduseres en første faglig posisjonering av endringsledelse. Utgangspunktet (kapittel 1) er en kritisk påpekning av at organisasjoner alltid er i endring, og at det er grunnleggende viktig i endringsledelse å ha etablert et mentalt bilde av det dynamiske og foranderlige i organisasjoner. Med dette utgangspunktet formidles i kapittel 2 hva som kan forstås som endringsledelse, og hvordan denne posisjonen gir et grunnlag for en faglig begrunnet rolle. I kapittel 3 vies den norske arbeidslivstradisjonen spesiell oppmerksomhet, inkludert det sosiotekniske perspektivet som gjennomgås som et faglig grunnlag i de utviklingsprosessene som er referanse for mye av det vi i dag omtaler som den norske modellen. Kapittel 4 går gjennom en grunnleggende drøfting av den samskapte læringsmodellen. Denne modellen bygger på læring, meningsdanning og kunnskaping som grunnleggende prosesser (kapittel 5). I kapittel 6 beskrives ulike perspektiver på makt, medvirkning og motstand mot endring, og endelig i kapittel 7 gjør vi en diskusjon av lederrollen slik den fremstår i det perspektivet av utvikling og endring som er kjernen i boken.
  

  
   I del II presenteres åtte forskjellige arbeidsformer som kan benyttes som verktøy i endringsledelse. Her har vi lagt vekt på å vise hvordan en konkret kan benytte slike tiltak i eget arbeid. Hensikten er å gi faglig grunnlag for å kunne velge de mest hensiktsmessige arbeidsformene avhengig av problemstilling og kontekst.
  

  
   Disse arbeidsformene vi har inkludert, er:
  

  
   
    
     •
    
    Organisasjonsanalyse (kapittel 8)
   

   
    
     •
    
    Søkekonferanser (kapittel 9)
   

   
    
     •
    
    Vinn–vinn-forhandlinger (kapittel 10)
   

   
    
     •
    
    Læringshistorier (kapittel 11)
   

   
    
     •
    
    360º evaluering (kapittel 12)
   

   
    
     •
    
    Coaching (kapittel 13)
   

   
    
     •
    
    Verdenskafeen (kapittel 14)
   

   
    
     •
    
    Open Space (kapittel 15)
   

  

  
   Lykke til med en kritisk og konstruktiv lesning.

